Primali su, ali i davali udarce naši igrači u nadmetanju s Rusima, bila je to bitka za svaku loptu i komadić prostora, a dvojici naših igrača, Danijelu Subašiću i Šimi Vrsaljku, ukazivala se pomoć za vrijeme utakmice, ali ne zbog stradavanja u duelu nego istegnuća mišića (Subašić) i problema s koljenom (Vrsaljko).

Vratar Subašić je mogao nastaviti utakmicu i ponovno je bio jedan od junaka, desni bek Vrsaljko nije, pa je zamijenjen Ćorlukom. Obojica su u nedjelju pregledana magnetskom rezonancom i što se tiče Subašića, on bi trebao stati na gol i u srijedu.

Znatno je kompliciranija situacija s Vrsaljkom, čija je ozljeda koljena dosta ozbiljna. Najčitaniji sportski dnevnik na svijetu Marca već je objavio kako branič Atletica neće igrati polufinale SP-a.

REUTERS/Kai Pfaffenbach

U i oko naše reprezentacije po tom pitanju vlada zavjet šutnje, dobrim dijelom i zbog toga kako Englezi do posljednjeg trenutka ne bi znali u kakvoj ćemo postavi istrčati. Neslužbeno doznajemo kako šanse za nastup našeg desnog beka nisu velike, možda tek oko 10 posto. Vrsaljko je u prošlosti već imao problema s tim koljenom, znao je i zaigrati s tom ozljedom, ali sada postoji golemi rizik - što ako će ga Dalić morati mijenjati već u ranoj fazi igre ako koljeno ne izdrži?

Ne bude li Šime mogao, najvjerojatnija je opcija, kao u završnici dvoboja s Rusijom, Vidino preseljenje na desni bok te Ćorlukin ulazak na stopersku poziciju. Naš nominalno drugi desni branič Tin Jedvaj svojim igrama u pripremnom razdoblju te na utakmici protiv Islanda nije baš uvjerio javnost i stručnjake da je u potrebnoj formi za tako teška iskušenja koja našu obranu čekaju u Moskvi...